

LĒMUMS

Ādažos, Ādažu novadā

2024. gada 25. jūlijā **Nr. 285**

**Par nekustamā īpašuma nodokļa atvieglojumiem**

Ādažu novada dome izskatīja nekustamā īpašuma Rīgas gatve 96, Ādaži, Ādaži, Ādažu novads, LV-2164 īpašnieces (*vārds, uzvārds*) (turpmāk – Iesniedzēja (*adrese*)) iesniegumu (reģistrēts 17.04.2024. ar Nr. ĀND/1-11-1/24/2095) un 26.06.2024. iesniegtu precizētu tāmi, ar lūgumu atzīt par publisku labumu un pieņemt domes lēmumu par nekustamā īpašuma nodokļu atvieglojumu piešķiršanu saistībā ar plānoto koplietojamā maģistrālā ūdensvada izbūvi Rīgas gatvē 96, ko Iesniedzēja plāno finansēt par saviem līdzekļiem pēc vienošanās noslēgšanas ar pašvaldību.

Iesniegumam pievienota SIA “NM Construction” sagatavotā maģistrālā ūdensvada izbūves tāme, ģenplāns un Ādažu novada būvvaldes akceptēts paskaidrojuma raksts inženierbūvei.

Izvērtējot ar lietu saistītos faktiskos apstākļus, dome konstatē:

1. Iesniedzēja ir iepriekš minētā nekustamā īpašuma īpašniece (aplūkots Rīgas rajona Ādažu novada zemesgrāmatas nodalījumā 29.04.2024.).
2. Ādažu novada pašvaldības 24.11.2021. saistošo noteikumu Nr. 37/2021 “Par nekustamā īpašuma nodokļa atvieglojumu piešķiršanu Ādažu novadā” (turpmāk – Noteikumi) 32.5. apakšpunkts nosaka, ka nodokļu maksātājiem, kas par saviem līdzekļiem izbūvējuši maģistrālās koplietošanas inženierbūves vai to daļu publiskai lietošanai (ūdensvadi, kanalizācijas tīkli, ielas, ielu apgaismojums, gājēju celiņi, u.tml.), un ko neizmanto komerciālos nolūkos, piešķir NĪN atvieglojumu 90 % apmērā no NĪN par visiem nodokļa maksātājam piederošajiem īpašumiem Ādažu novadā. Pirms objekta izbūves persona un pašvaldība noslēdz attiecīgu vienošanos. Atvieglojumu piešķir pēc objekta nodošanas ekspluatācijā, ja tā nepieciešama saskaņā ar normatīvajiem aktiem. Atvieglojuma apmērs nedrīkst pārsniegt 90 % no summas, ko persona ieguldījusi objekta būvniecībā. Ja atvieglojums attiecīgajā kalendāra gadā ir mazāks, nekā ieguldījums objektā, tad atvieglojumu piemēro līdz 10. kalendāra gadam.
3. Iesniedzēja paredz par privātiem līdzekļiem veikt maģistrālā ūdensvada (d 110 mm) izbūvi, posmā no Rīgas gatves līdz īpašumam Rīgas gatvē 96, Ādažos.
4. Saskaņā ar pašvaldības Tehniskās komisijas 29.04.2024. atzinumu, Iesniedzējas paredzētie būvdarbi var pretendēt uz sabiedrisko labumu nozīmi, ja SIA “Ādažu ūdens” būs saņēmis saskaņojumu ar zemes vienības (kad. apzīm. 8044 007 0403 (nav piešķirta adrese)) īpašnieku, kurš piekrīt, ka nākotnē caur viņa īpašumu tiks izbūvēts maģistrālais ūdensvads sarkano līniju koridorā. Tāpat SIA “Ādažu ūdens” ir jāiesniedz esošo un plānoto ūdensvadu shēma. Pamatojoties uz iepriekšminēto, Iesniedzēja tika informēta par iesnieguma izskatīšanas termiņa pagarinājumu.
5. Saskaņā ar SIA “Ādažu ūdens” 04.06.2024. atzinumu, maģistrālā ūdensvada (d 110 mm) izbūve no Rīgas gatves līdz īpašumam Rīgas gatvē 96, ir atzīstama par sabiedrisko labumu, jo perspektīvā pagarinot šo maģistrālo ūdensvada kolektoru Smilgu ielas virzienā būs iespēja ar centralizētā ūdens pakalpojumiem nodrošināt virkni īpašumu, un atbilstoši Ādažu ūdensapgādes tīkla hidrauliskā modeļa datiem, izveidojot savienojumu ar Smilgu ielu veidosies ūdensapgādes cilpa Rīgas gatve – Muižas iela – Smilgu iela, kas uzlabos ūdensapgādes režīmu, ļaujot samazināt ūdens spiediena svārstības Muižas ielas rūpnieciskajā zonā lavīnveida ūdens patēriņa gadījumā (šobrīd Smilgu ielas ūdensvada kolektoram 2 km garumā sacilpojumu). Atzinumam pievienots blakus esošā īpašuma (kadastra Nr. 80440070403) īpašnieka piekrišana ūdensvada šķērsojuma izbūvei viņa īpašumā.
6. Saskaņā ar Būvvaldes inženierkomunikāciju tīkla galvenā speciālista J. Tiļčika atzinumu tāmē uzrādītais ūdensvads De110 var veidot sabiedrisko labumu, tad ja to paredzēts izbūvēt sarkano līniju koridorā (būvvaldē akceptētā projektā un sākotnējam iesniegumam pievienotajā UKT ģenerālplānā ieprojektēts ir OD63 kas nozīmē ka ir nepieciešams veikt izmaiņas akceptētajā būvprojektā ne tikai tāmē kura tiek iesniegta domē) ko, teorētiski nākotnē varētu mēģināt savienot (pa sarkano līniju koridoru saskaņojot darbus ar kad.80440070403 īpašnieku) ar Vectiltiņu ielu, kur varētu likt hidrantu, kas uzlabotu drošību noteiktā zonā, un veidot atzarus ļaujot citiem pieslēgties, bet tas būs iespējams tikai pie nosacījuma ka skartā kad.80440070403 īpašnieki piekrīt šāda, maģistrālā ūdensvada izbūvei caur īpašumu.
7. Saskaņā ar P/A “Carnikavas komunālserviss” direktora 2. vietnieka L. Bernāna atzinumu iesniegtās tāmes izmaksas ir uzskatāmas par atbilstošām. Ja tiek būvēts d110mm ūdensvads, tad sacilpojums un ugunsdzēsības nodrošināšana ir uzskatāma par sabiedrisko labumu.
8. Būvdarbu izmaksas plānots 7529,20 EUR (ar PVN) apmērā.

Pamatojoties uz likuma „Par nekustamā īpašuma nodokli” 5. panta trešo daļu, Noteikumu 32.5. apakšpunktu, kā arī Finanšu komitejas 17.07.2024. atzinumu, Ādažu novada pašvaldības dome

**NOLEMJ:**

1. Piekrist, ka maģistrālais ūdensvads (d 110 mm) pēc tā izbūves (posmā no Rīgas gatves līdz īpašumam Rīgas gatvē 96, Ādažos) un nodošanas ekspluatācijā, būs izmantojams sabiedrības vajadzībām, kā rezultātā Iesniedzējai būs tiesības saņemt NĪN atvieglojumu saskaņā ar Noteikumu 32.5. apakšpunktu, ja būs iestājušies šādi apstākļi:
	1. Iesniedzēja būs noslēgusi un izpildījusi vienošanos ar pašvaldību;
	2. būs iestājušies visi Noteikumu priekšnoteikumi NĪN atvieglojumu saņemšanai.
2. Lēmumu par NĪN atvieglojumu piemērošanu par Iesniedzējai piederošajiem nekustamajiem īpašumiem pieņems dome pēc 1. punkta nosacījuma izpildes.
3. Pašvaldības Centrālās pārvaldes Juridiskajai un iepirkumu nodaļai viena mēneša laikā no šī lēmuma pieņemšanas dienas sagatavot 1.1. apakšpunktā noteiktās vienošanās projektu.
4. Pašvaldības izpilddirektoram parakstīt 1.1. apakšpunktā noteikto vienošanos un organizēt lēmuma izpildes kontroli.
5. Lēmumu var pārsūdzēt Administratīvajā rajona tiesā (Baldones iela 1A, Rīga) viena mēneša laikā no tā spēkā stāšanās dienas.

Pielikumā: 1) Būvprojekta ģenerālplāna kopija ūdensvada izbūvei, uz 1 lp.

2) Būvdarbu izmaksu tāme, uz 1 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU